ET Euroopa Liidu Teataja L 199/12

KOMISJONI RAKENDUSMÄÄRUS (EL) 2015/1296,

28. juuli 2015,

millega muudetakse määrust (EL) nr 468/2010, millega kehtestatakse ebaseadusliku, teatamata ja reguleerimata kalapüügiga tegelevate laevade ELi nimekiri

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 29. septembri 2008. aasta määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999, (1) eriti selle artiklit 30,

ning arvestades järgmist:

(1) Määruse (EÜ) nr 1005/2008 V peatükis on sätestatud ebaseadusliku, teatamata ja reguleerimata kalapüügiga („ETR-kalapüük”) tegelevate laevade kindlaksmääramise kord, samuti selliste laevade ELi nimekirja koostamise kord. Kõnealuse määruse artiklis 37 on sätestatud sellisesse nimekirja kantud kalalaevade suhtes võetavad meetmed.

(2) Liidu esimene ETR-kalapüügiga tegelevate laevade nimekiri kehtestati komisjoni määrusega (EL) nr 468/2010 (2) ning seejärel muudeti nimekirja komisjoni rakendusmäärustega (EL) nr 724/2011, (3) (EL) nr 1234/2012, (4) (EL) nr 672/2013 (5) ja (EL) nr 137/2014 (6).

(3) Määruse (EÜ) nr 1005/2008 artikli 30 lõike 1 kohaselt tuleb piirkondlike kalandusorganisatsioonide poolt vastu võetud ETR-kalapüügiga tegelevate laevade nimekirja kantud laevad kanda ka liidu nimekirja.

(4) Kõik piirkondlikud kalandusorganisatsioonid näevad ette ETR-kalapüügiga tegelevate kalalaevade nimekirjade koostamise ja korrapärase ajakohastamise vastavalt nende asjakohastele eeskirjadele (7).

(5) Vastavalt määruse (EÜ) nr 1005/2008 artiklile 30 peab komisjon ajakohastama ELi nimekirja pärast seda, kui on saanud piirkondlikelt kalandusorganisatsioonidelt nende laevade nimekirja, mis eeldatavalt või tõendatult tegelevad ebaseadusliku, teatamata või reguleerimata kalapüügiga. Kuna komisjon on saanud uued nimekirjad piirkondlikelt kalandusorganisatsioonidelt, tuleks liidu nimekiri nüüd ajakohastada.

(6) Arvestades asjaolu, et üks ja sama laev võib olla kantud nimekirja eri nimede ja/või lipuriikide all sõltuvalt sellest, mis ajal laev lisati piirkondliku kalandusorganisatsiooni nimekirja, peaks ELi ajakohastatud nimekiri sisaldama vastavate piirkondlike kalandusorganisatsioonide poolt kindlaks tehtud eri nimesid ja/või lipuriike.

(7) Laev Dolphin, mis on praegu kantud liidu loetellu, on välja jäetud Kirde-Atlandi Kalanduskomisjoni (NEAFC), Loode-Atlandi Kalandusorganisatsiooni (NAFO) ja Atlandi ookeani kaguosa kalandusorganisatsiooni (SEAFO) nimekirjast, sest ta on maha kantud. See laev tuleks jätta välja liidu nimekirjast, hoolimata asjaolust, et ta ei ole veel välja jäetud Vahemere üldise kalanduskomisjoni (GFCM) kehtestatud nimekirjast. Kõnealust laeva tuleks käsitada liidu nimekirjast välja jäetuna alates 14. novembrist 2014.

(8) Laev Tiantai, mis on praegu liidu nimekirjas, on välja jäetud Antarktika vete elusressursside kaitse komisjoni (CCAMLR) kehtestatud nimekirjast, kuna laev uppus CCAMLRi piirkonnas. See laev tuleks jätta välja liidu nimekirjast, hoolimata asjaolust, et ta ei ole veel välja jäetud Atlandi ookeani kaguosa kalandusorganisatsiooni (SEAFO) ja Vahemere üldise kalanduskomisjoni (GFCM) kehtestatud nimekirjast. Kõnealust laeva tuleks käsitada liidu nimekirjast välja jäetuna alates 20. oktoobrist 2014.

(9) Seepärast tuleks määrust (EL) nr 468/2010 vastavalt muuta.

(10) Käesoleva määrusega ette nähtud meetmed on kooskõlas kalanduse ja vesiviljeluse korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EL) nr 468/2010 lisa B osa asendatakse käesoleva määruse lisas esitatud tekstiga.

Artikkel 2

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 28. juuli 2015 Komisjoni nimel president Jean-Claude JUNCKER

(1) ELT L 286, 29.10.2008, lk 1.

(2) ELT L 131, 29.5.2010, lk 22.

(3) ELT L 194, 26.7.2011, lk 14.

(4) ELT L 350, 20.12.2012, lk 38.

(5) ELT L 193, 16.7.2013, lk 6.

(6) ELT L 43, 13.2.2014, lk 47.

(7) Viimased ajakohastamised: CCAMLR: 2014./2015. aasta ETR-kalapüügiga tegelevate kalalaevade nimekiri on vastu võetud CCAMLRi XXXIII aastakoosolekul 20.–31. oktoobril 2014; SEAFO: SEAFO võtab oma ETR-kalapüügi nimekirjadesse CCAMLRi, NEAFC-B ja NAFO nimekirjad (mille vastavuskomitee võttis vastu detsembris 2014); ICCAT: 2014. aasta ETR-kalapüügiga tegelevate kalalaevade nimekiri on vastu võetud komisjoni erikoosolekul novembris 2014 (soovitus 11–18); IATTC: 2014. aasta nimekiri on vastu võetud IATTC 87. koosolekul juulis 2014; NEAFC: ETR-kalapüügi B-nimekiri AM 2014 on vastu võetud 33. aastakoosolekul novembris 2014; NAFO: 2014. aasta nimekiri on vastu võetud 36. aastakoosolekul septembris 2014; WCPFC: WCPFC ETR-kalapüügiga tegelevate kalalaevade nimekiri 2015. aastaks on vastu võetud 3. veebruaril 2015; IOTC: IOTC ETR-kalapüügiga tegelevate kalalaevade nimekiri on heaks kiidetud IOTC 18. istungjärgul juunis 2014; GFCM: 2014. aasta ETR-kalapüügiga tegelevate kalalaevade nimekiri on vastu võetud aastakoosolekul mais 2014; SPRFMO: ETR-kalapüügiga tegelevate laevade nimekiri on vastu võetud komisjoni 3. koosolekul veebruaris 2015.